Document ID: 31990D0255

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Μαΐου 1990
που καθορίζει τα κριτήρια εγγραφής στα γενεαλογικά βιβλία αιγοειδών και προβατοειδών αναπαραγωγής καθαράς φυλής
(90/255/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 89/361/ΕΟΚ του Συμβουλίου της 30ής Μαΐου 1989 που αφορά τα αιγοειδή και προβατοειδή αναπαραγωγής καθαράς φυλής (1), και ιδίως το άρθρο 4 δεύτερη περίπτωση,
Εκτιμώντας:
ότι στο σύνολο των κρατών μελών τα γενεαλογικά βιβλία τηρούνται ή καταρτίζονται είτε από οργανώσεις ή ενώσεις παραγωγών είτε από επίσημες υπηρεσίες·
ότι είναι, επομένως, αναγκαίο να καθορισθούν τα κριτήρια εγγραφής των αιγοειδών και προβατοειδών αναπαραγωγής καθαράς φυλής στα γενεαλογικά βιβλία·
ότι, πριν από την εγγραφή στο γενεαλογικό βιβλίο, πρέπει να πληρούνται επακριβώς οι όροι αναγνώρισης και γενεαλογίας·
ότι πρέπει να προβλεφθεί η διαίρεση του γενεαλογικού δένδρου σε διάφορες κατηγορίες, ώστε να αποκλείονται ορισμένα είδη ζώων·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Ζωοτεχνικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για να εγγραφεί στο κύριο τμήμα του γενεαλογικού βιβλίου της φυλής ένα πρόβατο ή αίγα αναπαραγωγής καθαράς φυλής πρέπει:
-
οι γεννήτορες και οι προγεννήτορές του να είναι και οι ίδιοι εγγεγραμμένοι σε γενεαλογικό βιβλίο της ίδιας φυλής,
-
να έχει αναγνωρισθεί μετά τη γέννησή του σύμφωνα με τους κανόνες που ορίζονται σ' αυτό το βιβλίο,
-
να έχει γενεαλογία που ορίζεται σύμφωνα με τους κανόνες του εν λόγω βιβλίου.
Άρθρο 2
Το κύριο τμήμα του γενεαλογικού βιβλίου πρέπει να διαιρεθεί σε διάφορα τμήματα ανάλογα με τα χαρακτηριστικά των ζώων· μόνο τα αιγοειδή και τα προβατοειδή καθαράς φυλής που ανταποκρίνονται στα κριτήρια του άρθρου 1 μπορούν να εγγραφούν σε μία από αυτές τις κατηγορίες.
Άρθρο 3
1. Μία ένωση ή οργάνωση κτηνοτρόφων που διασφαλίζει την τήρηση του γενεαλογικού βιβλίου μπορεί να αποφασίσει ότι ένα θηλυκό ζώο που δεν ανταποκρίνεται στα κριτήρια του άρθρου 1 μπορεί να εγγραφεί σε άλλο τμήμα το οποίο θα αποτελεί παράρτημα του βιβλίου αυτού. Το θηλυκό αυτό ζώο πρέπει να ανταποκρίνεται στις ακόλουθες απαιτήσεις:
-
να έχει αναγνωρισθεί σύμφωνα με τους κανόνες που ορίζονται στο γενεαλογικό βιβλίο,
-
να έχει κριθεί σύμφωνα με τα πρότυπα της φυλής,
-
να ανταποκρίνεται στα ελάχιστα χαρακτηριστικά σύμφωνα με τους κανόνες που ορίζουν τα γενεαλογικά βιβλία.
2. Ένα θηλυκό ζώο του οποίου η μητέρα και η εκ μητρός μάμμη είναι εγγεγραμμένες στο τμήμα που αποτελεί παράρτημα του βιβλίου που προβλέπεται στην παράγραφο 1, και του οποίου ο πατέρας και οι εκ πατρός πάπποι είναι εγγεγραμμένοι στο κυρίως τμήμα του βιβλίου, σύμφωνα με τα κριτήρια που αναφέρονται στο άρθρο 1, πρέπει να θεωρείται ως θηλυκό ζώο καθαράς φυλής και εγγεγραμμένο στο κυρίως τμήμα του βιβλίου σύμφωνα με το άρθρο 1.
3. Οι παρατηρήσεις που αναφέρονται στη δεύτερη και τρίτη περίπτωση της παραγράφου 1 μπορούν να διαφοροποιηθούν ανάλογα με το εάν το εν λόγω θηλυκό ζώο ανήκει στη φυλή αυτή αλλά και η καταγωγή του δεν είναι γνωστή ή εάν προέρχεται από ένα πρόγραμμα διασταύρωσης εγκεκριμένο από την ένωση ή οργάνωση κτηνοτρόφων που διασφαλίζει την τήρηση του γενεαλογικού βιβλίου.
Άρθρο 4
Μία οργάνωση ή ένωση κτηνοτρόφων που διασφαλίζει την τήρηση του γενεαλογικού βιβλίου, μπορεί να αποφασίσει ότι ένα αρσενικό ζώο που ανήκει σε μία από τις φυλές που απαριθμούνται στο παράρτημα της παρούσας απόφασης και δεν ανταποκρίνεται στα κριτήρια που προβλέπονται στο άρθρο 1, μπορεί να εγγραφεί στο τμήμα που αποτελεί παράρτημα αυτού του βιβλίου. Το εν λόγω αρσενικό ζώο πρέπει να ανταποκρίνεται στις ακόλουθες απαιτήσεις:
-
να έχει αναγνωρισθεί μετά τη γέννησή του, σύμφωνα με τους κανόνες που ορίζονται στο γενεαλογικό βιβλίο,
-
να έχει κριθεί ότι ανταποκρίνεται στα πρότυπα της φυλής,
-
να ανταποκρίνεται στα ελάχιστα χαρακτηριστικά, σύμφωνα με τους κανόνες που ορίζονται στο γενεαλογικό βιβλίο.
-
να ανταποκρίνονται στους όρους που ορίζονται στο παράρτημα.
Άρθρο 5
Στην περίπτωση που ένα βιβλίο προβλέπει περισσότερες κατηγορίες, ένα αιγοειδές και προβατοειδές αναπαραγωγής καθαράς φυλής που προέρχεται από ένα άλλο γενεαλογικό βιβλίο της ίδιας φυλής και έχει τα ειδικά χαρακτηριστικά που το διαφοροποιούν από τον πληθυσμό της ίδιας φυλής που βρίσκεται στο γενεαλογικό βιβλίο προορισμού πρέπει να εγγράφεται στην κατηγορία του βιβλίου στα χαρακτηριστικά του οποίου ανταποκρίνεται.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 10 Μαΐου 1990.

Labels: 12
6